Vikranth Rona Review. ರೋಮಾಂಚನ ಪಯಣದಲ್ಲಿ ವಿಕ್ರಾಂತ್ ರೋಣ ರೋಚಕ ಹಾದಿ. ಯಾವುದೇ ಸಿನಿಮಾ ನೋಡೋಕೆ ಹೋಗೋವಾಗ ಎಕ್ಸ್ಪೆಕ್ಟೇಷನ್ ಇಟ್ಕೊಬಾರ್ದು ಅಂತಾರೆ. ಆದ್ರೆ, ವಿಕ್ರಾಂತ್ ರೋಣ ಸಿನಿಮಾ ನೋಡೋಕೆ ಎಷ್ಟೇ ಎಕ್ಸ್ಪೆಕ್ಟೇಷನ್ ಇಟ್ಕೊಂಡು ಹೋದ್ರು, ಅದನ್ನೆಲ್ಲಾ ಮೀರಿ ಸಿನಿಮಾ ನಿಮ್ಮನ್ನ ಎಂಟರ್ಟೈನ್ ಮಾಡುತ್ತೆ. ಯಾಕಂದ್ರೆ, ವಿಕ್ರಾಂತ್ ರೋಣ 3Dಯಲ್ಲಿ ಹಾಲಿವುಡ್ ರೇಂಜ್ನಲ್ಲಿ ಮೂಡಿಬಂದಿರೋ ಪ್ಯಾನ್ ವರ್ಡ್ ಸಿನಿಮಾ. ಅದ್ಭುತ ಮೇಕಿಂಗ್, ಪರ್ಫಾರ್ಮೆನ್ಸ್, ಸ್ಟಾರ್ಕಾಸ್ಟ್, ಕ್ಯಾನ್ವಾಸ್ ಎಲ್ಲಾ ವಿಭಾಗದಲ್ಲೂ ಇದು ಬೇರೆ ಸಿನಿಮಾಕ್ಕಿಂತ ಹಲವು ಪಟ್ಟು ದೊಡ್ಡ ಸಿನಿಮಾ. ಅದೇ ಕಾರಣಕ್ಕೆ ಸಿನಿಮಾ ಪ್ರತಿಯೊಬ್ಬರಿಗೂ ಹೊಸ ಅನುಭವ ನೀಡ್ತಿದೆ. ಶಿಳ್ಳೆ, ಚಪ್ಪಾಳೆ ಗಿಟ್ಟಿಸಿಕೊಳ್ಳುತ್ತೆ. ಆದ್ರೆ ಈ ಸಿನಿಮಾದಲ್ಲಿ ಹೀರೋ ಯಾರು..? ವಿಲನ್ ಯಾರು..? ಈ ಗುಮ್ಮ ಯಾರು..? ಸುದೀಪ್ ಡಬಲ್ ಶೇಡ್.? ಅಂತ ತಲೆಗೆ ಹುಳ್ಳಬಿಟ್ಕೊಂಡು ಯೋಚನೆ ಮಾಡ್ತಿರುವವರಿಗೆ.. ನಾವು ಹೇಳ್ತೀವಿ ಕಂಪ್ಲೀಟ್ ರಿರ್ಪೋಟ್.. ಚಿತ್ರ : ವಿಕ್ರಾಂತ್ ರೋಣ ನಿರ್ದೇಶನ : ಅನೂಪ್ ಭಂಡಾರಿ ನಿರ್ಮಾಣ : ಜಾಕ್ ಮಂಜು, ಸಹ ನಿರ್ಮಾಪಕರು ಅಲಂಕಾರ್ ಪಾಂಡಿಯನ್ ಪಾತ್ರವರ್ಗ: ಸುದೀಪ್, ಜಾಕ್ವಲಿನ್ ಫರ್ನಾಂಡಿಸ್, ನಿರೂಪ್ ಭಂಡಾರಿ, ನೀತಾ ಅಶೋಕ್, ಮಧುಸೂದನ್ ರಾವ್, ಪ್ರಿಯಾ. ವಿ., ರವಿಶಂಕರ್ ಗೌಡ, ವಾಸುಕಿ ವೈಭವ್, ರಾಮ್, ಬೇಬಿ ಮುಂತಾದವರು. ಮಾರ್ಕ್ಸ್: 45 ರೇಟಿಂಗ್ : ರಾಯರ ವಾರದ ಸಂಭ್ರಮದಲ್ಲಿ ಹೈವೋಲ್ಟೇಜ್ ವಿಕ್ರಾಂತ್ ರೋಣ ಕಣ್ತುಂಬಿಕೊಂಡ ಅಭಿಮಾನಿಗಳು ಪುನೀತರಾಗಿದ್ದಾರೆ.. ಹೊಸ ಅವತಾರದಲ್ಲಿ ಅಭಿನಯ ಚಕ್ರವರ್ತಿ ದರ್ಬಾರ್ ನೋಡಿ ಎಂಜಾಯ್ ಮಾಡ್ತಿದ್ದಾರೆ.. ಅತ್ಯದ್ಭುತ ವಿಕ್ರಾಂತ್ ರೋಣ, ಸೆಟ್ಟೇರಿದ ದಿನದಿಂದಲೂ ಸದ್ದು, ಗದ್ದಲ ಮಾಡ್ತಾನೇ ಬಂದು, ಫಸ್ಟ್ ಡೇ ಬ್ಲಾಕ್ಬಸ್ಟರ್ ಹಿಟ್ ಸಿಕ್ಕಿದೆ.. ಕಿಚ್ಚನ ಆಯಕ್ಟಿಂಗ್, ಡ್ಯಾನ್ಸ್, ಡೈಲಾಗ್ಸ್, ಆಯಕ್ಷನ್ ಧಮಾಕ ನೋಡಿ ಅಭಿಮಾನಿಗಳಂತೂ ಹಬ್ಬ ಮಾಡ್ತಿದ್ದಾರೆ.. ಅನೂಪ್ ಭಂಡಾರಿ ಅಂಡ್ ಟೀಂ ಗೆಲುವಿನ ನಗೆ ಬೀರಿದೆ.. ವಿಕ್ರಾಂತ್ ರೋಣನ ಆರ್ಭಟಕ್ಕೆ ಬಾಕ್ಸಾಫೀಸ್ ಶೇಕ್ ಆಗ್ತಿದೆ. ವಿಕ್ರಾಂತ್ ರೋಣ ಬರೀ ಮಾಸ್ ಪ್ರೇಕ್ಷಕರಿಗೆ ಅಷ್ಟೇ ಅಲ್ಲ, ಫ್ಯಾಮಿಲಿ ಆಡಿಯನ್ಸ್ಗೂ ಇಷ್ಟವಾಗುವ ಸಿನಿಮಾ.. ಸುದೀಪ್ ರೆಗ್ಯುಲರ್ ಕಮರ್ಷಿಯಲ್ ಸಿನಿಮಾಗಳಿಗಿಂತ ವಿಕ್ರಾಂತ್ ರೋಣ ಡಿಫ್ರೆಂಟ್.. ಇದೇ ಮಾತನ್ನು ಚಿತ್ರತಂಡ ಹೇಳ್ತಾ ಬಂದಿತ್ತು.. ಅದನ್ನೇ ಈಗ ತೆರೆಮೇಲೆ ಪ್ರೇಕ್ಷಕರು ನೋಡ್ತಿದ್ದಾರೆ.. ಇನ್ನು ಸುದೀಪ್ ಸ್ಟೈಲಿಶ್ ಲುಕ್ಕು, ಖದರು ಹೊಸ ಫೀಲ್ ಕೊಡುತ್ತೆ.. ಇವ್ರೇನಾ ನಮ್ ಬಾಸು ಅಂತ ಫ್ಯಾನ್ಸು ಕೆಲವೊಮ್ಮೆ ಕನ್ಫ್ಯೂಸ್ ಆಗುವ ಮಟ್ಟಕ್ಕೆ ಸುದೀಪ್ ವಿಕ್ರಾಂತ್ ಪಾತ್ರಕ್ಕಾಗಿ ಕೊಂಚ ಬದಲಾಗಿದ್ದಾರೆ.. ಅದಕ್ಕೆ ತಕ್ಕಂತೆ ಅದ್ಭುತ ರೆಸ್ಪಾನ್ಸ್ ಕೂಡ ಸಿಕ್ತಿದೆ.. ಫ್ಯಾಂಟಮ್ ಲೋಕದಲ್ಲಿ ವಿಕ್ರಾಂತ್ ರೋಣ ಕಥೆ ಹೇಗಿದೆ ..? ಪ್ಯಾನ್ ಇಂಡಿಯನ್ ಹಠವನ್ನು ಬೆನ್ನಿಗೆ ಕಟ್ಟಿಕೊಂಡು ವಿಕ್ರಂತ್ ರೋಣ ಪ್ರೇಕ್ಷಕನ ಮುಂದೆ ಹಾಜರಾಗಿದ್ದಾನೆ. ಸಿನಿಮಾ ಆರಂಭವಾಗುತ್ತಿದ್ದಂತೆ ಕೊಲೆಗಳ ತನಿಖೆಗೆ ಇಳಿದು ಬಿಡುತ್ತಾನೆ ಈ ವಿಕ್ರಾಂತ್ ರೋಣ, ಯೂನಿಫಾರ್ಮ್ ಧರಿಸದ, ಹೋದಲೆಲ್ಲ ತನ್ನ ಮುದ್ದಾದ ಮಗಳನ್ನು ಜೊತೆಗೆ ಕರೆದುಕೊಂಡು ಹೋಗುವ ಇನ್ಸ್ ಪೆಕ್ಟರ್ಗೆ ಈ ಸರಣಿ ಕೊಲೆಗಳ ಕೇಸುಗಳ ಮೇಲೆ ಬಹಳ ಆಸಕ್ತಿ. ತೀರಾ ವೈಯಕ್ತಿಕ ಆಸಕ್ತಿ ಸಹ. ವಿಕ್ರಾಂತ್ ರೋಣನ ತನಿಖೆ ಮುಂದುವರೆದಂತೆ ಸರಣಿ ಕೊಲೆಗಳ ಒಂದೊಂದೇ ಮಾಹಿತಿ ಹೊರಬೀಳುತ್ತಾ ಹೋಗುತ್ತದೆ, ಆ ಕಥೆಯ ಮುಖ್ಯ ಪಾತ್ರಗಳ ಪರಿಚಯವೂ ಪ್ರೇಕ್ಷಕನಿಗೆ ಆಗುತ್ತಾ ಸಾಗುತ್ತದೆ. ಸಿನಿಮಾದಲ್ಲಿ ವಿಕ್ರಾಂತ್ ರೋಣನ ಕಣ್ಣು ಯಾವ ಪಾತ್ರದ ಮೇಲೆ ಬೀಳುತ್ತದೆಯೋ, ಆ ಪಾತ್ರದ ಮೇಲೆ ಅನುಮಾನ ಹುಟ್ಟುತ್ತದೆ, ವಿಕ್ರಾಂತ್ ರೋಣನಿಗೆ ಮಾತ್ರವಲ್ಲ ಪ್ರೇಕ್ಷಕನಿಗೂ ಹಲವರ ಮೇಲೆ ಅನುಮಾನ ಹುಟ್ಟುತ್ತದೆ, ಅನುಮಾನಕ್ಕೆ ಇಂಬುಕೊಡಬಲ್ಲ ಘಟನೆಗಳು ನಡೆಯುತ್ತವೆ. ಅನುಮಾನದ ಆಟ ಅದೆಷ್ಟು ಗಾಢವಾಗುತ್ತಾ ಹೋಗುತ್ತದೆಯೆಂದರೆ ಮಧ್ಯಂತರದ ವೇಳೆಗೆ ಸ್ವತಃ ವಿಕ್ರಾಂತ್ ರೋಣನ ಮೇಲೆ ಅನುಮಾನ ಸೃಷ್ಟಿಯಾಗುವ ದೃಶ್ಯವಂತೂ ಪ್ರೇಕ್ಷಕನ ತಲೆ ತಿರುಗುವಂತೆ ಮಾಡುತ್ತದೆ. ಅಲ್ಲಿಗೆ ಸರಿಯಾಗಿ ಸಿನಿಮಾದ ಅರ್ಧ ಭಾಗ ಮುಗಿಯುತ್ತದೆ. ದ್ವಿತೀಯಾರ್ಧದಲ್ಲಿ ತನಿಖೆ ಇನ್ನಷ್ಟು ಚುರುಕುಗೊಂಡು ಪ್ರಕರಣದ ಬಗ್ಗೆ ನಿಧಾನಕ್ಕೆ ಸ್ಪಷ್ಟತೆ ದೊರಕಲು ಆರಂಭವಾಗುತ್ತದೆ. ಅಂತಿಮವಾಗಿ ನಿಜವಾದ ಕೊಲೆಗಾರ ಎದುರು ಬಂದಾಗ ಪ್ರೇಕ್ಷಕನಿಗೆ ಶಾಕ್. ವಿಕ್ರಾಂತ್ ರೋಣನಾಗಿ ಸುದೀಪ್ ಅಬ್ಬರಿಸಿದ್ದಾರೆ. ಅವರ ಸ್ಟೈಲ್, ಸಂಭಾಷಣೆಗಳು, ಫೈಟ್ ದೃಶ್ಯಗಳು ಅಭಿಮಾನಿಗಳು ಶಿಳ್ಳೆ ಹೊಡೆಯುವಂತೆ ಮಾಡುತ್ತವೆ. ಎಲ್ಲಾ ಪಾತ್ರಗಳು ಕಥೆಯ ಕಾರಣಕ್ಕೆ ಮುಖ್ಯವಾದರೂ ಲೈಮ್ಲೈಟ್ ಇರುವುದು ವಿಕ್ರಾಂತ್ ರೋಣ ಮೇಲೆ ಮಾತ್ರ. ನಿರೂಪ್ ಭಂಡಾರಿಯ ನಟನೆಯೂ ಚೆನ್ನಾಗಿದೆ. ನಟಿ ನೀತಾ ಅಶೋಕ್ ತಮ್ಮ ಮೊದಲ ಸಿನಿಮಾದಲ್ಲಿಯೇ ಅನುಭವಿಯಂತೆ ನಟಿಸಿದ್ದಾರೆ. ಅತಿಥಿ ಪಾತ್ರದಲ್ಲಿ ಮಿಲನಾ ನಾಗರಾಜ್ ಸಹ ಇದ್ದಾರೆ. ಇನ್ನು ಗಡಂಗ್ ರಕ್ಕಮ್ಮ ಹಾಡಿನಲ್ಲಿ ಮಿಂಚಿದ್ದಾರೆ ಜಾಕ್ವೆಲಿನ್ ಫರ್ನಾಂಡೀಸ್. ಕ್ಲೈಮ್ಯಾಕ್ಸ್ನಲ್ಲಿ ಯಾರು ವಿಲನ್ ..? ಯಾರು ರಿಯಲ್ ಹೀರೋ..? ಇನ್ನು ಸಿನಿಮಾದ ನಿರ್ದೇಶಕ ಅನುಪ್ ಭಂಡಾರಿ ಬಹಳ ಜಾಣತನದಿಂದ ಚಿತ್ರಕತೆ ಹೆಣೆದಿದ್ದಾರೆ. ಪ್ರೇಕ್ಷಕನಲ್ಲಿ ಅನುಮಾನಗಳೇಳುವ ರೀತಿ ಸನ್ನಿವೇಶಗಳನ್ನು ಸೃಷ್ಟಿಸಿ ಅದಕ್ಕೆ ದ್ವಿತೀಯಾರ್ಧದಲ್ಲಿ ಉತ್ತರ ಕೊಡುತ್ತಾ ಸಾಗುತ್ತಾರೆ. ಸುದೀಪ್ಗೇಕೆ ಪ್ರಕರಣದ ಮೇಳೆ ಅಷ್ಟೋಂದು ಕಾಳಜಿ, ಮಗಳನ್ನೇಕೆ ಕರೆದುಕೊಂಡು ಹೋಗುತ್ತಾರೆ, ಒಮ್ಮೊಮ್ಮೆ ಮಗಳನ್ನು ಒಂಟಿಯಾಗಿ ಬಿಟ್ಟು ಹೋಗಿಬಿಡುವುದೇಕೆ? ಸುದೀಪ್ ಬಳಿ ಆ ಹಳೆಯ ಶಾಲಾ ಚಿತ್ರ ಏಕಿರುತ್ತದೆ? ಇನ್ನೂ ಕೆಲವು ಇಂಥಹ ಪ್ರಶ್ನೆಗಳಿಗೆ ಕೊನೆಯಲ್ಲಿ ಉತ್ತರ ಸಿಗುತ್ತದೆ. ಜೊತೆಗೆ ಕೊಲೆಗಾರ ಯಾರು ಎಂಬುದಕ್ಕೂ ಉತ್ತರ ಸಿಗುತ್ತದೆ. ಆದರೆ ಸಿನಿಮಾದಲ್ಲಿ ಕೆಲವು ದೃಶ್ಯಗಳನ್ನು ವಿನಾಕಾರಣ ಅಥವಾ ಪ್ರೇಕ್ಷನನ್ನು ಗೊಂದಲಕ್ಕೆ ಸಿಕ್ಕಿಸಲೆಂದೇ ಸೃಷ್ಟಿಸಿದ್ದಾರೆ ನಿರ್ದೇಶಕ. ಸುದೀಪ್ಕೈಗೆ ಗಾಯವಾಗಿದೆ ಎಂದು ನಾಯಕಿ ಗುರುತಿಸುತ್ತಾಳೆ ಆದರೆ ಆ ಗಾಯದ ಬಗ್ಗೆ ಸ್ಪಷ್ಟನೆ ಸಿಗುವುದಿಲ್ಲ. ಮಧ್ಯಂತರದಲ್ಲಿ ಬರುವ ಟ್ವಿಸ್ಟ್ ಕೇವಲ ಪ್ರೇಕ್ಷಕನ ದಾರಿತಪ್ಪಿಸಲು ಎನಿಸುತ್ತದೆ, ಆ ಟ್ವಿಸ್ಟ್ ಗೆ ಕೊಡುವ ಕಾರಣಕ್ಕೆ ಲಾಜಿಕ್ ಇಲ್ಲ. ಕಾನ್ಸ್ ಟೇಬಲ್ ಒಬ್ಬ ಕತ್ತಲಲ್ಲಿ ನಡೆದು ಹೋಗುವುದನ್ನು ನಾಯಕಿ ನೋಡುತ್ತಾಳೆ, ಆತ ಅಲ್ಲಿಗೆ ಬಂದಿದ್ದೇಕೆ? ಗೊತ್ತಿಲ್ಲ. ಪ್ರೇಕ್ಷಕನ ಮನದಲ್ಲಿ ಅನುಮಾನ ಅಥವಾ ಗೊಂದಲ ಮೂಡಿಸಲಷ್ಟೆ ಇಂಥಹಾ ಕೆಲವು ದೃಶ್ಯಗಳನ್ನು ಸೃಷ್ಟಿಸಲಾಗಿದೆ. ಇನ್ನು ಈ ಸಿನಿಮಾದ ಕ್ಲೈಮ್ಯಾಕ್ಸ್ ಸಖತ್ ಪವರ್ಫುಲ್ ಆಗಿದೆ. ಆದ್ರೆ ಕ್ಲೈಮ್ಯಾಕ್ಸ್ನಲ್ಲಿ ವಿಕ್ರಾಂತ್ ರೋಣ vs ಗುಮ್ಮನಿಗೆ ಫೈಟ್ ಆಗುತ್ತಾ..? ಕ್ಲೈಮ್ಯಾಕ್ಸ್ ರಣರೋಚಕ ಹೇಗಿದೆ ಅಂತ ನಾವು ಹೇಳೋಕ್ಕಿಂತ ನೀವು ಥಿಯೇಟರ್ಗೆ ಹೋಗಿ ನೋಡಿದ್ರೇನೆ ಚೆನ್ನಾಗಿರುತ್ತೆ. ಆರ್ಟಿಸ್ಟ್ ಪರ್ಫಾರ್ಮೆನ್ಸ್ ಹೇಗಿದೆ ..? ಬಹುತೇಕ ಸೆಟ್ಗಳಲ್ಲೇ ಸಿನಿಮಾ ಶೂಟ್ ಮಾಡಿದ್ದಾರೆ.. ಗ್ರೇ ಶೇಡ್ಎದ್ದು ಕಾಣುವಂತೆ ಅದ್ಭುತವಾದ ಸೆಟ್ಗಳನ್ನು ತೋರಿಸಲಾಗಿದೆ.. ವಿಲಿಯಂ ಡೇವಿಡ್ ಸಿನಿಮಾಟೋಗ್ರಫಿ, ಬಿ ಅಜನೀಶ್ ಲೋಕನಾಥ್ ಮ್ಯೂಸಿಕ್ ಸೂಪರ್.. ಯೆಸ್ ಮಿಲಿಯಮ್ ಡೇವಿಡ್ ಈ ಸಿನಿಮಾವನ್ನು ಸೆರೆಹಿಡಿದಿರುವ ರೀತಿ ಅದ್ಭುತ. ಸಿನಿಮಾದ ದೃಶ್ಯಗಳಲ್ಲಿ ಗುಣಮಟ್ಟ ಎದ್ದು ಕಾಣುತ್ತದೆ. ಇಷ್ಟೇ ಅಲ್ಲಾ ವಿಕ್ರಾಂತ್ ರೋಣ ಸಿನಿಮಾದ ವಿಶ್ಯುಲ್ ಟ್ರೀಟ್ ಮಸ್ತ್ ಆಗಿದೆ. ಅಭಿಮಾನಿಗಳು ಹೇಗೆಲ್ಲಾ ಕಿಚ್ಚನ ತೆರೆಮೇಲೆ ನೋಡೋಕೆ ಆಸೆಪಡ್ತಾರೋ ಅದೇ ತರ ತೋರ್ಸಿ ಗೆದ್ದಿದ್ದಾರೆ ಅನೂಪ್ ಭಂಡಾರಿ.. ಡ್ಯಾನ್ಸ್, ಫೈಟ್ಸ್, ಡೈಲಾಗ್ ಡೆಲಿವರಿ ಎಲ್ಲದ್ರಲ್ಲೂ ಅಭಿನಯ ಚಕ್ರವರ್ತಿ ಧೂಳೆಬ್ಬಿಸಿದ್ದಾರೆ.. ಇನ್ನು ಫಸ್ಟ್ ಹಾಫ್ನಲ್ಲಿ ವಿಕ್ರಾಂತ್ ರೋಣ, ಬೂದಿ ಮುಚ್ಚಿದ ಕೆಂಡದಂತೆ ಗುಮ್ಮ, ಎಲ್ಲರ ಗಮನ ಸೆಳೆಯುತ್ತಾರೆ.. ಬರೀ ಹೊಡಿಬಡಿ ಜೊತೆಗೆ ಕರ್ಮಷಿಯಲ್ ಸಿನಿಮಾಗಳಲ್ಲೇ ಸುದೀಪ್ ರನ್ನು ನೋಡಿದ್ದ ಅಭಿಮಾನಿಗಳಿಗೆ ಇದು ಬಿಗ್ ಸರ್ಪ್ರೈಸ್.. ಜಾಕ್ ಮಂಜು ಹಾಗೂ ಸಹ ನಿರ್ಮಾಪಕರಾದ ಅಲಂಕಾರ್ ಪಾಂಡಿಯನ್ ಹಾಕಿರೋ ಪ್ರತಿ ರೂಪಾಯಿ ತೆರೆಮೇಲೆ ಕಾಣುತ್ತೆ.. ಅನ್ನಪೂರ್ಣ ಸ್ಟುಡಿಯೋದಲ್ಲಿ ಹಾಕಿರುವ ಸೆಟ್ಗಳು ಸ್ಪೆಷಲ್ ಅಟ್ರಾಕ್ಷನ್.. ಪನ್ನುಸಂಜು, ಗಡಂಗ್ ರಕಮ್ಮ, ವಿಕ್ರಾಂತ್ ರೋಣ, ಗುಮ್ಮನ ಸ್ಟಂಟ್ಸ್ ಚಿತ್ರಕ್ಕೆ ಸಖತ್ ಪವರ್ ತಂದು ಕೊಟ್ಟಿದೆ.. ಇನ್ನು ಸುದೀಪ್ರನ್ನು ಕುಣಿಸಿರೋ ಜಾನಿ ಮಾಸ್ಟರ್ ಶ್ರಮಕ್ಕೂ ಒಳ್ಳೇ ಮಾರ್ಕ್ಸ್ ಸಿಕ್ಕಿದೆ.. ಒಂದೇ ಮಾತಲ್ಲಿ ಹೇಳ್ಬೇಕು ಅಂದ್ರೆ, ವಿಕ್ರಾಂತ್ ರೋಣ ಪಕ್ಕಾ ಪೈಸಾ ವಸೂಲ್ ಸಿನಿಮಾ.. ವೀಕೆಂಡ್ನಲ್ಲಿ ಫ್ಯಾಮಿಲಿ ಜೊತೆ ಸಿನಿಮಾ ನೋಡಿ ನೀವು ಎಂಜಾಯ್ ಮಾಡಿ.